
PRIJEDLOZI
Odbor za prava žena i rodnu ravnopravnost poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće prijedloge:
[bookmark: ProcPageAD]A.	budući da se u članku 8. UFEU-a navodi da Unija u svim svojim aktivnostima teži uklanjanju nejednakosti, uz uspostavu načela rodno osviještene politike, te promicanju rodne ravnopravnosti između muškaraca i žena; budući da rodna ravnopravnost mora biti uključena u sve politike EU-a, među ostalim preko donošenja rodno osjetljivog proračuna na svim razinama proračunskog postupka;
B.	budući da osoblje EIGE-a aktivno sudjeluje u razmjeni najboljih praksi i aktivnostima mreže agencija EU-a (EUAN) i njezinih podmreža kako bi se razvile sinergije u područjima kao što su ljudski resursi, upravljanje zgradama, informatičke usluge i sigurnost, suradnja i razmjena dobrih praksi s drugim agencijama Unije u cilju poboljšanja učinkovitosti; budući da je EIGE poduzeo proaktivne korake kako bi primijenio aktualne mjere za poboljšanje rodne uravnoteženosti svojeg osoblja;
C.	budući da indeks rodne ravnopravnosti za 2023. pokazuje da su države članice ostvarile skromno povećanje od samo 1,6 bodova do razine od 70,2 boda te da su u nekim područjima vidljivi znakovi nazadovanja, posebno u gospodarskim parametrima i parametrima prihoda[footnoteRef:1]; budući da je Europski institut za ravnopravnost spolova (EIGE) osnovan kako bi doprinio rodnoj ravnopravnosti u Uniji te kako bi ojačao njezino promicanje, što se odnosi i na uključivanje rodne osviještenosti u sve politike Unije i nacionalne politike koje iz njih proizlaze, borbu protiv rodne diskriminacije te podizanje razine osviještenosti građana EU-a o rodnoj ravnopravnosti;  [1:  https://eige.europa.eu/gender-equality-index/2023] 

D.	budući da je u svjetlu aktualnih kriza kao što su ratovi, klimatska kriza, inflacija i nazadovanje u pogledu prava žena, a posebno u pogledu spolnog i reproduktivnog zdravlja i prava, u Uniji i svijetu, sve hitnije da Unija ostvari napredak u pogledu svoje strategije za rodnu ravnopravnost; budući da aktualne krize koje su uslijedile nose rizik od usporavanja ulaganja napora za postizanje rodne ravnopravnosti i rizik u pogledu prepreka potpunom uživanju prava žena; budući da siromaštvo ili socijalna isključenost u EU-u teže pogađaju žene nego muškarce; budući da uloga primarnih skrbnika u obitelji za žene znači nerazmjernu količinu neplaćene skrbi i rada u kućanstvu jer su upravo one te koje u tom pogledu imaju ključnu ulogu; budući da razlika u plaći na temelju spola u EU-u iznosi 13 %, uz varijacije po državama članicama; budući da razlika u plaći na temelju spola sa sobom povlači niz posljedica, uključujući razliku od 29 % u mirovinskim pravima, zbog čega su starije žene izložene većem riziku od siromaštva i socijalne isključenosti; budući da se pravo na jednaku plaću za jednak rad ne poštuje uvijek te i dalje predstavlja jedan od najvećih izazova u nastojanjima da se prevlada diskriminacija u plaćama; budući da su borba protiv diskriminacije između muškaraca i žena u pristupu zapošljavanju i radu kao i promicanje jednakosti u karijeri i profesionalnim kategorijama u strukovnom osposobljavanju ključni; budući da bi države članice trebale povećati javna ulaganja u politike kojima se, izravno ili neizravno, nastoji suzbiti negativne učinke krize rastućih troškova života na žene u svoj njihovoj raznolikosti, zajamčiti pristup visokokvalitetnim, cjenovno pristupačnim javnim uslugama u području skrbi, obrazovanja, zdravstva, uključujući spolno i reproduktivno zdravlje i prava, i stanovanja, te zaštititi žrtve rodno uvjetovanog nasilja;
E.	budući da je konačni proračun Europskog instituta za ravnopravnost spolova (EIGE) za financijsku godinu 2022. iznosio 8 432 920 EUR, što je smanjenje od 3 % u odnosu na 2021. (8 693 358 EUR); budući da je cjelokupni proračun Instituta financiran iz proračuna Unije;
1.	podsjeća da je EIGE osnovan kako bi podupro i ojačao promicanje rodne ravnopravnosti u Uniji i to stavljanjem na raspolaganje kvalitetnih istraživanja i usporedivih podataka, s ciljem da se europskim institucijama i državama članicama pomogne da uključe rodnu ravnopravnost u sve svoje politike i da se bore protiv rodno uvjetovane diskriminacije; stoga naglašava ključnu ulogu koju EIGE ima za tvorce politika i politike Europske unije i njezinih država članica kada je riječ o prikupljanju, analizi, obradi i širenju podataka i potrebnih informacija; posebno pozdravlja kontinuirani rad Instituta na indeksu rodne ravnopravnosti te jednostavnost pristupa informacijama za građane; naglašava potrebu za snažnijom i učinkovitijom integracijom politika rodne ravnopravnosti i alata za rodno osviještenu politiku; ponovno poziva da se EIGE-u dodijele dodatni ljudski resursi, uključujući statutarno osoblje, s obzirom na sve veći broj hitnih zahtjeva, tehničku podršku i zahtjeve za njegovim uslugama; stoga poziva na to da se za proračun Instituta dodijele veći iznosi kako bi mogao poboljšati svoje kapacitete za zapošljavanje i istraživanje i na taj način dodatno unaprijediti svoj rad i rezultate s obzirom na krize koje su uslijedile i na nazadovanja u pogledu rodne ravnopravnosti i prava LGBTIQ+ osoba, koji nerazmjerno pogađaju žene;
2.	naglašava važnost borbe protiv neravnopravnosti i nepravde prema ženama; poziva Komisiju i države članice da poduzmu hitne mjere za rješavanje problema siromaštva i sve većih nejednakosti kada je riječ o ženama, posebno iz skupina u ranjivom položaju, uključujući samohrane majke, žene s invaliditetom, rasno diskriminirane žene, pripadnice skupine LGBTIQ+, migrantice i izbjeglice, starije žene, žene u ruralnim ili rijetko naseljenim područjima; konstatira da bi se to moglo postići na način da se ispuni potreba za povećanim financiranjem mjera rodne ravnopravnosti u pogledu zapošljavanja i rasta, kao i borbom protiv rodno uvjetovanog nasilja i razlike u plaćama između muškaraca i žena, razlike u mirovinama između muškaraca i žena, učinka kriza na žene, te rodno osviještenom politikom i donošenjem rodno osjetljivog proračuna uz uzimanje u obzir sve veće stope siromaštva među ženama, kao i u pogledu prava, demokracije i vladavine prava; u tom smislu pozdravlja kontinuiranu suradnju između EIGE-a i Odbora za prava žena i rodnu ravnopravnost (FEMM); ističe ogromne napore i vrijedan doprinos EIGE-a kada je riječ o jamčenju ostvarenja ciljeva, vrijednosti i prioriteta Europskog parlamenta; snažno podupire rad Instituta, koji zahvaljujući studijama, istraživanjima i visokokvalitetnim podacima omogućuje Odboru da kvalitetno obavlja svoj posao; konstatira važnost dostupnosti pouzdanih podataka razvrstanih po spolu kako bi se omogućilo donošenje politika na temelju dokaza; prima na znanje vrijedan doprinos koji EIGE može dati svim odborima Europskog parlamenta i drugim agencijama EU-a kako bi se rodna dimenzija bolje integrirala u sve politike EU-a;
3.	konstatira kontinuirano visoku razinu izvršenja proračuna EIGE-a, unatoč  kontinuirano nedovoljnom broju osoblja Agencije, pri čemu su odobrena sredstva za preuzimanje obveza 2022. iznosila do 97,91 % (u usporedbi s 98,92 % u 2021.), a stopa odobrenih sredstava za plaćanje 81,10 % (72,16 % u 2021.);
4.	prima na znanje smanjenje prenesenih rashoda poslovanja EIGE-a na 42,28 % 2023. (54,79 % 2022.);
5.	konstatira da je Europski revizorski sud potvrdio da godišnja računovodstvena dokumentacija EIGE-a u svim značajnim aspektima vjerno prikazuje njegovo financijsko stanje na dan 31. prosinca 2022. te rezultate poslovanja, novčane tokove i promjene u neto imovini za prethodnu godinu;
6.	smatra da se, na temelju trenutačno dostupnih podataka, direktorici EIGE-a treba dati razrješnica za izvršenje proračuna za financijsku godinu 2022.

